Regionsudvalgets resolution om den sjette Euro-middelhavskonference den 2. og 3. december i Napoli

(2004/C 73/15)

REGIONSUDVALGET

henviser til meddelelse fra Kommissionen til Rådet og Europa-Parlamentet - Forberedelse af udenrigsministrenes 6. Euro-Middelhavskonference i Napoli den 2. og 3. december 2003 (Barcelona VI)(1), en meddelelse, som Kommissionen den 5. november 2003 anmodede Regionsudvalget om at udtale sig om,

henviser til konklusionerne fra den konference om "et nyt Euro-Middelhavsområde", som Regionsudvalget afholdt for lokale og regionale repræsentanter den 31. oktober 2003 i Livorno,

henviser til sin udtalelse af 9. oktober 2003 om Kommissionens meddelelse til Rådet og Europa-Parlamentet om "Det bredere europæiske naboskab: en ny ramme for forbindelserne med vores naboer i øst og syd" (CdR 175/2003 fin),

henviser til sin udtalelse af 20. september 2000 om De regionale og lokale myndigheders rolle i EU's Euro-Middelhavsstrategi (CdR 123/2000 fin)(2),

henviser til sin resolution af 16. februar 2000 om decentraliseret samarbejde og de regionale og lokale myndigheders rolle i Euro-Middelhavspartnerskabet (CdR 40/2000 fin)(3),

henviser til Kommissionens anmodning den 5. september 2003 om at udarbejde en sonderende udtalelse med en vurdering af de opnåede fremskridt i Barcelona-processen, en analyse af, hvordan de gældende associeringsaftaler med Middelhavspartnerlandene fungerer, og en belysning, ud fra Regionsudvalgets egne erfaringer, af udviklingen i samarbejdet mellem EU-regioner og regioner i de sydlige Middelhavslande eller mellem de sydlige Middelhavslande selv,

Regionsudvalget har på sit møde den 20. november 2003 enstemmigt vedtaget følgende resolution.

Regionsudvalget

1. understreger kraftigt behovet for at sætte nyt skub i Euro-Middelhavspartnerskabet, idet en økonomisk, social og demokratisk udvikling af landene i Middelhavsområdet er af stor betydning, ikke bare for landene i den sydlige del af Middelhavet, men også for fremtiden for det udvidede EU selv,

2.1. lægger især vægt på den demokratiske dimension af dette partnerskab og godkender derfor forslaget om at oprette en ny Euro-Middelhavs- parlamentarisk forsamling,

2.2. beklager, at de horisontale programmer under det europæiske initiativ til støtte for demokrati og menneskerettigheder, som har taget over fra "MEDA-demokrati" programmerne siden MEDA II's indførelse, kun afsætter ganske få midler til Middelhavslandene,

3.1. kræver større inddragelse af de lokale og regionale myndigheder, da de spiller en central rolle for skabelse af frihed, stabilitet og velstand i Middelhavsområdet. Derfor bør der dannes et organ, som repræsenterer de lokale og regionale myndigheder i Euro-Middelhavssamarbejdet,

3.2. bidrager endvidere gerne med de erfaringer, dets medlemmer har indhøstet under etableringen af kontakt med de lokale og regionale myndigheder i kandidatlandene i forbindelse med udvidelsen,

4.1. henviser til konklusionerne fra ministermødet på Kreta den 26. og 27. maj 2003, hvor man insisterede på det forhold, "at de regionale og lokale myndigheder også kan bidrage afgørende til dialogen mellem kulturer og civilisationer gennem et decentraliseret samarbejde og venskabsbyforbindelser, og at de kan inddrages nærmere i denne opgave, som er en væsentlig del af Euro-Middelhavspartnerskabet",

4.2. understreger i den forbindelse behovet for at skabe et egentligt retsgrundlag til støtte for venskabsby-foranstaltninger,

4.3. glæder sig over lanceringen af Euro-Middelhavsfonden for dialog mellem kulturer og civilisationer, idet den er et vigtigt element i gennemførelsen af Euro-Middelhavspartnerskabet, og anmoder om at blive direkte inddraget i dets aktiviteter,

5. kræver, at det decentrale Euro-Middelhavssamarbejde bliver en af grundpillerne i Barcelona-processen, og ønsker i den forbindelse, at der opstilles retningslinjer for et interregionalt og tværnationalt program for regionale og lokale myndigheder i hele Middelhavsområdet. I denne forbindelse bør der fokuseres på særlige uddannelsesprogrammer for administrativ kapacitetsopbygning,

6. mener, at det i forbindelse med oprettelsen af et Euro-Middelhavs-frihandelsområde(4) er nødvendigt at udbygge regionale og subregionale infrastrukturer inden for telekommunikation, transport, energi, forskning og uddannelse,

7. mener desuden, at der bør lægges særlig vægt på sociale foranstaltninger med virkning på lokalt niveau, især dem der tager sigte på børn, unge og kvinder,

8. understreger, at indvandringsproblematikken i Middelhavsområdet kræver en stærk EU-indvandringspolitik baseret på social integration af indvandrere. Endvidere skal de lokale og regionale myndigheder i Middelhavsområdet sættes i stand til at løse de humanitære problemer i forbindelse med flytning af flygtninge og asylsøgere. Hvad angår fremme af samarbejdet med oprindelseslandene og den koordinerede bekæmpelse af ulovlig indvandring, glæder Regionsudvalget sig især over Kommissionens forslag om at skabe retlige rammer og styrke bevillingerne til et nyt instrument for samarbejde med tredjelande om migration(5),

9. mener, at borgerne på begge sider af Middelhavet skal gøres mere bevidste om Euro-Middelhavspartnerskabets mål. I dette øjemed anbefales det at udarbejde og vedtage et specifikt oplysningsprogram, der inddrager de regionale og lokale myndigheder på begge sider af Middelhavet,

10. støtter de forskellige initiativer, der er taget i nogle byer og regioner, som via deres sammenslutninger direkte eller indirekte er ved at forberede bidrag til den sjette Euro-Middelhavskonference med fokus på at give Euro-Middelhavspartnerskabet en fuld demokratisk dimension,

11. opfordrer det italienske formandskab til at engagere sig aktivt i den sjette Euro-Middelhavskonference,

12. anmoder sin formand om at sende denne resolution til Rådet, Kommissionen og medlemsstaterne.

Bruxelles, den 20. november 2003.

Albert Bore

Formand for

Regionsudvalget

(1) KOM(2003) 610 endelig af 15.10.2003.

(2) EFT C 22 af 24.1.2001, s. 7.

(3) EFT C 156 af 6.6.2000, s. 47.

(4) Barcelona-erklæringen indeholder et mål om at oprette et Euro-Middelhavs-frihandelsområde inden 2010.

(5) KOM(2003) 355 endelig.